EN EPOKE ER SLUTT, Knut Håvåg trapper ned!

Bergens Arbeiderblad 2.desember 1974
Skrevet av sportsredaktør Tore Sehl og foto BA/Svein Kløvig

I går fylte han 35 – anledningen benyttet han til å si fra til sitt Forbund at man ikke lenger måtte regne med hans aktive innsats.                                                                    
Knut Håvåg – gjennom en menneskealder bordtenniskongen» i Norge – er i ferd med å trappe ned. Han har overlatt sin plass i eliteserien til en yngre spiller.
Men, sier han til Bergens Arbeiderblad, ikke lett! Jeg akter ikke å gi meg helt, kommer nok til å fortsette som i de siste årene – dog med unntak av at jeg ikke lenger spiller i eliteserien og heller ikke vil oppta noen landslagsplass, selv om jeg rent resultatmessig skulle kvalifisere meg.
Noe av det artigste jeg vet er å «terge» ungdommene litt – tenk å tape for en old boys …!
Over 20 år siden
Knut Håvåg kan ikke la være å glise ved tanken på alle de unge, håpefulle bordtennisspillerne som opp gjennom årene har blitt – mildest talt – irritert ved mislykkede forsøk på å slå igjennom hans til alle tider så bomsikre defensiv. Det var for over 20 år siden unggutten Knut Håvåg første gang kom inn i norsk bordtennis. I begynnelsen slo riktignok de eldre og mer rutinerte konkurrentene gjennom hans «famlende» defensiv, men etter hvert – nærmere bestemt i 1957 – ble det hele slett ikke famlende lenger – fra da av begynte Knut Håvåg å vinne, Noe han for øvrig har fortsatt med helt frem til disse dager.
Først – og best
«Det jeg husker best fra min bordtennistid, ligger nok faktisk ganske langt tilbake», forteller Knut Håvåg, «aller best husker jeg kanskje min første NM tittel. Det er rart med første gang – og akkurat den juniortittelen i 1956 vant jeg etter min første seier over min mangeårige gode venn Odd Nilsen.
Siden står det første seniormesterskapet i 1957 klart i minnet, likeledes også landskamp-seieren over Danmark samme år under VM i Stockholm. Akkurat det mesterskapet er kanskje en svært viktig begivenhet i min bordtennis tid: Da fikk jeg første gang oppleve de fenomenale japanerne Ogimura og Tanaka, og fikk med egne øyne se hvilket «ocean» det er mellom norsk og internasjonal topp bordtennis.
På topp i begynnelsen av 1960 årene
I nevnte landskamp mot Danmark – for øvrig siste gang Norge slo nabolandet i sør – vant Håvåg den avgjørende niende kampen. Hans aller beste internasjonale prestasjon skriver seg imidlertid fra: - Det må ha vært en turnering i England i begynnelsen av 1960 årene, sier han, den gang spilte Bergen bylag mot Newcastle, Sunderland og Middlesbrough og jeg vant det meste – blant annet over en høyt rangert engelskmann.
Akkurat begynnelsen av 1960 tallet regner i dag Knut som sin  «storhetstid» hva bordtennis angår, Merkelig for så vidt ettersom også på den tiden holdt på med en krevende legeutdannelse.
Men unge Håvåg lot til å få til alt - utdannelsen ble fullført glimrende på et minimum av tid og han vant alt som vinnes kunne i norsk bordtennis.
Skuffelsen
«Egentlig skulle jeg aldri fått lov til å komme tilbake i suveren posisjon
etter den gode perioden,» sier Knut Håvåg og tenker på at han også i siste halvdel av 60 tallet var temmelig ensom i toppen. «Mine 20 år som landslagsspiller burde ikke vært mer enn 10, dersom det hadde vært noen utvikling i norsk bordtennis. Der er vi for øvrig inne på min største skuffelse i norsk bordtennis – nemlig at Norge slett ikke har utviklet seg i denne tiden. Jeg tror at i min ungdom trente jeg vel så mye som de beste i dag». Og når det gjelder trening kan så visst Knut Håvåg uttale seg. Han har helt til den siste tiden gjort sitt til at også bordtennis rent treningsmessig skulle bli oppfattet seriøst. Trening syv dager i uken var slett ikke noe ukjent fenomen for Håvåg allerede i 1950 årene.
Vilje og ambisjoner
Den gang hadde vi bordtennishallen på Asylplass å samles i, forteller Håvåg. Den har utvilsomt hatt stor betydning for utviklingen av et bordtennismiljø i denne by uansett hvor dårlig forfatning den må ha vært. Skulle likt å vite hvor mange av dagens ungdommer som ville gått til hard trening i en lignende hall i dag. Skal jeg få gjette på at mye av problemene for norsk bordtennis ligger i at talentene ikke lenger har den selvdisiplin og vilje som må til for å nå til topps.
Selvdisiplinen har alltid vært på topp hos Knut Håvåg. Selv regner han at den samt viljen, ambisjonene om å bli best, har vært drivkraften bak hans utvilsomt suksessrike karriere.
«I nasjonal sammenheng er jeg naturligvis storfornøyd,» sier han og retter tankene til sju Kongepokaler som står på hyllen hjemme i villaen på Grimstadneset. Internasjonalt har jeg imidlertid aldri hatt store ambisjoner. Skal man nå videre der, må forholdene legges bedre til rette fra Forbundet, økonomien må ikke sette grenser og man må ha muligheten til å se bort fra problemer med skolegang og utdannelse.
40 NM-titler
Sier altså Knut Håvåg som i dag akter å vende tilbake til sin opprinnelige «plankeracket» og fortsatt holde de fleste av ungdommene bak seg slik han har gjort i 20 år. En annen hobby har for øvrig også Håvåg «på sine gamle dager». Tre traverhester er i hans eie, men dette sier han er bare en hobby.
40 norske mesterskap står Knut Håvåg bokført med pr. i dag. Flere kan det bli når de i mars igjen er NM i Tønsberg der Håvåg  blant annet er storfavoritt i old boys klassen, nest favoritt var en av den «gamle» gjengen, Odd Nilsen.
Her er mesterrekken
La oss se på hvilke titler «bordtenniskongen» har hentet seg i sin lange karriere: Ni i herrer single (1957, 1960, 1961, 1962, 1963, 1967, 1968, 1969, 1970. 13 i herrer double – på rad fra 1957 til 1969, hvorav ti strake sammen med Tore Bergesen, ni mixed double, hvorav åtte på rad med Rigmor Sørensen (tidligere Knudsen) 1962-1969 pluss ett i 1959. Syv i herrer lag – alle for Heros i årene 1956, -57, -65, -66, -67. -71 og -73. Og endelig to i junior 1956 og 1957.
I løpet av alle disse årene er det kun et fåtall norske bordtennis-spillere som en eller flere ganger har tatt skalpen til Knut Håvåg, Personlig er vi kun i stand til å telle 12. Det skulle fortelle det meste om hvilken fenomenal norsk idrettskarriere som sluttes.

                    Bordtenniskongen Knut Håvåg til venstre,
                     Her sammen med John Grahl Madsen, 
                     en av flere fra generasjonen etter Knut.






Knut Håvåg – lege med øre, nese og hals som spesialitet – griper ofte bordtennisrasketen, se foto i faksimilen under:

